SL Uradni list Evropske unije L 58/27

UREDBA KOMISIJE (EU) št. 207/2011

z dne 2. marca 2011

o spremembi Priloge XVII (difenil eter, pentabromo derivat, in PFOS) k Uredbi (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1) ter zlasti člena 131 Uredbe,

ob upoštevanju naslednjega:

(1) Priloga XVII k Uredbi (ES) št. 1907/2006 pod točkama 44 in 53 uvaja omejitve za dajanje v promet in uporabo difenil etra, pentabromo derivata, in perfluorooktan sulfonatov (PFOS).

(2) Z Uredbo (ES) št. 850/2004 Evropskega parlamenta in Sveta z dne 29. aprila 2004 o obstojnih organskih onesnaževalih in spremembi Direktive 79/117/EGS (2) se v zakonodajo Unije prenašajo obveznosti iz Stockholmske konvencije o obstojnih organskih onesnaževalih (v nadaljnjem besedilu: Konvencija), ki je bila odobrena s Sklepom Sveta 2006/507/ES (3), in iz Protokola 1998 o obstojnih organskih onesnaževalih h Konvenciji iz leta 1979 o onesnaževanju zraka na velike razdalje prek meja, ki je bil odobren s Sklepom Sveta 2004/259/ES (4).

(3) Odbor za pregled obstojnih organskih onesnaževal, ki je bil ustanovljen v okviru Konvencije, je po tem, ko je od Evropske unije in njenih držav članic, Norveške ter Mehike prejel predloge o snoveh, zaključil obravnavanje skupine snovi, za katere se je ugotovilo, da izpolnjujejo merila Konvencije. Na četrtem zasedanju Konference pogodbenic Konvencije (v nadaljnjem besedilu: COP4), ki je potekala od 4. do 8. maja 2009, je bilo sklenjeno, da se v priloge h Konvenciji vključi devet snovi, vključno s pentabromodifenil etrom in PFOS.

(4) Z Uredbo Komisije (ES) št. 757/2010 z dne 24. avgusta 2010 o spremembi Uredbe (ES) št. 850/2004 Evropskega parlamenta in Sveta o obstojnih organskih onesnaževalih glede prilog I in III (5) se z vključitvijo snovi iz Konvencije ali Protokola ali obeh v Prilogo I k Uredbi (ES) št. 850/2004 izvajajo sklepi COP4. Navedene snovi vključujejo pentrabromodifenil eter in PFOS. Uredba (ES) št. 850/2004 prepoveduje uporabo in dajanje v promet snovi iz Priloge I ter ureja ravnanje z odpadki, ki vsebujejo te snovi. Za PFOS se odstopanja iz Priloge XVII k Uredbi REACH prenesejo in navedejo v Prilogi I k Uredbi (ES) št. 850/2004 z nekaterimi spremembami, ki upoštevajo sklep COP4.

(5) Zato so omejitve za difenil eter, pentabromo derivat, in PFOS v Prilogi XVII k Uredbi (ES) št. 1907/2006 odvečne in je točki 44 in 53 treba črtati.

(6) Ukrepi iz te uredbe so v skladu z mnenjem odbora, ustanovljenega v skladu s členom 133 Uredbe (ES) št. 1907/2006 –

SPREJELA NASLEDNJO UREDBO:

Člen 1

V Prilogi XVII k Uredbi (ES) št. 1907/2006 se črtata točki 44 in 53.

Člen 2

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 2. marca 2011 Za Komisijo Predsednik José Manuel BARROSO

(1) UL L 396, 30.12.2006, str. 1.

(2) UL L 158, 30.4.2004, str. 7.

(3) UL L 209, 31.7.2006, str. 1.

(4) UL L 81, 19.3.2004, str. 35.

(5) UL L 223, 25.8.2010, str. 29.